《次韵不浮问疾末章及蝗》
宋代·高斯得

卧疴连夏秋，尔来收药喜。群腴久嚼蜡，今始甘鲂鲤。

自非天矜怜，安得吉祥止。寄声问何如，感此远方弟。

炯然忧爱心，谆谆见词旨。兼馈药笼珍，废疾居然起。

末章悼飞蝗，布阵长千里。那知自北来，今亦遍苕水。

公田吏如虎，收拾无滞穗。诉伤服大刑，遑哀室如燬。

古来此乱国，赤子先遭弃。北桥千万仓，何翅敖洛峙。

一粒不肯捐，肯念饥由己。谨勿传吾诗，隙间天蝼记。

作者简介：宋邛州蒲江人，字不妄。高稼子。理宗绍定二年进士。李心传修四朝史，辟为史馆校阅，分修光、宁二帝纪。因言事，忤宰相史嵩之，出为外官。淳祐六年复以论史嵩之事被排出外。历福建路计度转运副使，为宰相丁大全之党诬劾，夺职降官，大全罢，事始得白。恭帝德祐元年累官至参知政事，为宰相留梦炎乘间罢去。有《诗肤说》、《耻堂文集》等。